AFRIKAANSE OPSOMMING: Geskikte en doeltreffende gesondheidsdienste in Suid-Afrika se onlangse geskiedenis was nog gereserveer vir 'n uitgesoekte groep mense. Die gesondheidstelsel was ontoereikend, onvoldoende en gebaseer op ras. Daar het 'n gaping ontstaan tussen die dienste wat gelewer is en die werklike behoeftes van die mense wat dit moes gebruik. Ten einde hierdie gaping aan te spreek het die Nasionale Departement van Gesondheid besluit om 'n Primêre Gesondheidsorg (PRe) benadering te volg wat klem plaas op die bemagtiging van plaaslike gemeenskappe deur deelname. Dit was 'n duidelike skuifvanaffasiliteit- na gemeenskap gebaseerde gesondheidsdienste. Die oorkoepelende doel van hierdie verskuiwing in fokus was om voorheen benadeelde gemeenskappe voldoende toegang te gee tot gesondheidsdienste en ook om hierdie dienste aan te pas by die behoeftes van sodanige gemeenskappe. Hierdie tesis ondersoek die Wynland distriksraad se Gemeenskap Gesondheidswerker Program as 'n moontlike koste-effektiewe stelsel vir die lewering van toepaslike primêre gesondheidsdienste in landelike areas. Die doel van die studie was die sistematiese ontleding van die werking en omvang van, en die kostes verbonde aan die implementering en onderhoud van hierdie program. Die studie poog om die impak van hierdie program op die formele landbou sektor asook die plaaslike gesondheidsowerhede te identifiseer en, waar moontlik en prakties wenslik, te kwantifiseer. Die ondersoek sluit in die stelselmatige ontleding van kostes en voordele vir die formele landbou sektor sowel as die plaaslike gesondheidsowerhede. Die kostes asook die kliniese uitkomste geassosieer met die implementasie van die Gesondheidswerker program sal dan in konteks geplaas word deur dit te vergelyk met ander soortgelyke programme wat in die verlede aangepak is. Die vergelyking sal fokus op die fisiese eienskappe, koste struktuur, bronne van ondersteuning en die primêre doel van die intervensie.